המצור על ליל ב-1667

המצור על ליל (בצרפתית: Siège de Lille) התחולל ב-1667 במהלך מלחמת ההאצלה, כשצרפת הטילה מצור על העיר ליל בה החזיקה ספרד. המצור נמשך 17 ימים והסתיים בניצחון הצרפתים ובהכנעת הספרדים הנצורים.

 רקע 
 מלחמת העצמאות של הולנד 

ב-1556 ויתר קרל החמישי, קיסר האימפריה הרומית הקדושה על כסאו וירושתו חולקה בין שני בניו. בנו, פליפה השני, ירש את שבעה-עשר המחוזות שכללו את רוב הולנד, את בלגיה וחלקים מצפון צרפת.

תושבי הולנד מרדו בשלטון הספרדי, דרשו עצמאות ופתחו במאבק שנמשך כ-80 שנה. במקביל לטשה צרפת עיניים לטריטוריות הספרדיות בצפון המדינה באופן שכלל קרבות טריטוריאליים באזור.

ב-1648 הסתיימה המלחמה בין הולנד לספרד בהסכם מינסטר. הסכם זה הביא לעצמאותה של הולנד והותיר את ספרד כבעלת הטריטוריות בצרפת ובבלגיה (ארצות השפלה הספרדיות) אך לא קידם את פתרון הסכסוך בין צרפת וספרד.

ב-1659, במסגרת הסכם הפירנאים, הגיעו שתי המדינות להסכם זמני שבמסגרתו נמסרו חלק מהטריטוריות הצרפתיות לידי צרפת.

 מלחמת ההאצלה 

הסכם הפירנאים החזיק מעמד עד 1667 אז פרצה מלחמת ההאצלה בין צרפת לספרד על בסיס הטענה הצרפתית לבעלות על ארצות השפלה הספרדיות כתוצאה מנישואיו של מלך צרפת לואי הארבעה עשר  למריה תרסה, בתו של מלך ספרד פליפה הרביעי.

 המצור על ליל 
צרפת הגיעה מוכנה למערכה מול ספרד כשלרשותה עמדו כ-50,000 חיילים. תחילה תקפה צרפת ערים ברוזנות פלנדריה, שהייתה תחת שלטון ספרדי, וביניהן שרלרואה , טורנה  ודואי . מושל ליל הספרדי, שצפה שהיעד של הצרפתים היא עירו, פעל לחיזוק ביצוריה.

ב-8 באוגוסט 1667 הגיעו ראשוני היחידות הצרפתיות לקרבת העיר כשעד ה-10 האוגוסט הגיע כל הכוח הצרפתי, שמנה כ-35,000 חיילים, בפיקודו של מלך צרפת לואי הארבעה עשר. מולם התייצב חיל מצב ספרדי שמנה כ-2,400 חיילי רגלים וכ-900 פרשים בפיקודו של פיליפ היפוליט שרל ספינולה  כשהם נתמכים במליציות של אזרחי העיר.

עם הגיע הכוח העיקרי החלו הצרפתים לבנות חומות מצור מסביב לעיר. ב-26 באוגוסט פתחו במתקפה על אחד משערי העיר תוך הסתייעות בארטילריה. התקפה זו הביאה את המושל האזרחי של העיר להציע כניעה לצרפתים אך הצעה זו נתקלה בהתנגדות תושבי העיר שהעדיפו להמשיך בהתנגדות.

ב-18 באוגוסט פרצו הצרפתים את שערי העיר ולואי ה-14 נכנס אליה במצעד ניצחון לאחר כניעתה.

 תוצאות המצור 
בכתב הכניעה של העיר הסכים לואי ה-14 לשמור על זכויות היתר של הבורגנות של העיר ולהמשיך לשמור על השיוך לכנסייה הקתולית (אף על פי שלפי אדיקט נאנט שלטה בצרפת הכנסייה הפרוטסטנטית)

תושבי ליל, שבתחילה עיינו את השלטון המלכותי של צרפת, הפכו לחובבי צרפת לאחר מספר שנים. ליל נותרה תחת שלטון צרפתי עד המצור של 1708 וחזרה לממלכה על ידי חוזה אוטרכט משנת 1712.

 ביצור העיר לאחר מצור 1667 
בעקבות כיבוש העיר ב-1667 הורה לואי הארבעה עשר לבצר את העיר כדי להגן עליה ולמנוע את כיבושה מחדש על ידי יריביו. לתכנון וביצוע הפרויקט מונה מומחה הביצורים, סבסטיאן דה וובאן. בין השאר בנה וובאן את מצודת ליל.

 לקריאה נוספת 
 Alain Lottin, Vie et mentalité d'un lillois sous Louis XIV, Lille, Raoust, 1968, p. 157 et 161.
 Aristote Crapet, « La vie à Lille de 1667 à 1789 d'après le cours de M. Alexis Saint-Léger », Revue du Nord, 1920, p. 126 127
 « Quand Louis XIV prenait ses quartiers d'été à Fives », La Voix du Nord, 27 juillet 2013
 De Périni, Hardÿ (1896). Batailles françaises, 1660-1700, Volume IV. Ernest Flammarion, Paris

 קישורים חיצוניים 

 1667, הכיבוש של לואי ה-14, באתר archives.lille.fr, 
 כיבוש ליל, באתר francearchives.gouv.fr, 1 בספטמבר 2025 
 350 שנה לכיבוש ליל ב-1667, באתר lavoixdunord.fr 
 כיבוש ליל ב-1667, באתר plumedebusette.wordpress.com 
 המצור על ליל ב-1667, באתר picard.blogg.org 

 ביאורים 

קטגוריה:צרפת: קרבות
קטגוריה:1667 בצרפת
קטגוריה:ליל: היסטוריה צבאית